Den lyse plet i bunden skyldes ganske givet, at du har kogt gryden længe med et maskinopvaskemiddel, som gryden ikke tåler. Men det bliver den ikke giftig af, så I kan roligt fortsat bruge den, uden at maden bliver farlig. Aluminiumsgryder skal behandles forskelligt, alt efter om de er eloxerede eller ej. De eloxerede gryder tåler opvaskemiddel eller flydende rengøringsmiddel, men ikke nogen form for skurende midler. De ubehandlede aluminiumsgryder tåler brug af skurecreme, men ikke opvask i opvaskemaskine. Det er ikke tilrådeligt at opbevare mad i gryden, da salt og syre fra maden kan tære gryden og give nogle små sorte pletter. Men der er ingen risiko ved at spise mad opbevaret i en aluminiumsgryde.